Umbes sääraste sõnadega alustas üks mu Soome-tuttavaid üleskutset asuda üheskoos teekonnale Soome Eduskunda. Lähinädalail ja -kuil saame kuulda nii spekulatsioone kui otsuseid, et kes-kus kevadisteks Riigikogu valimisteks kandideerima hakkab.    Ütlen kohe, et mina nende  seas ei ole, aga erilise pilgu hakkan heitma Järvamaal toimuvale. Järvamaal kasvanuna ja täna Tallinnas elades välisjärvamaalasena (registri järgi Väätsa valla kodanik) läheb mulle Järvamaal toimuv väga korda ja sestap ka seda piirkonda Riigikogus esindavate saadikute tööd ja tegemised.          Täna on järvakatena Riigikogusse valitud: Arvo Sarapuu (KE), Jaan Kundla (erakonnatu), Jaanus Marrandi (SDE), Kaia Iva (IRL), Sven Mikser (SDE) ja Tõnis Kõiv (RE). Uuesti kandideerimist on kinnitanud Iva, Kõiv ja Mikser. Marrandi on lubanud otsustada novembris ning Sarapuu ole avaldanud oma kavatsusi.    Uue tegijana on Järvamaale kandideerima tulemas Enn Eesmaa. Kas see on seotud faktiga, et Eesmaa on Mikseri juhitava Riigikogu väliskomisjoni aseesimees, saab loodetavasti vastuse lähematel kuudel.              Arvestades, et Rahvaliit on kaotanud oma peamise hääletooja sotsidele ning Reformierakonnal pole Atoneni (teadmata kuidas seda kompenseerida kavatsetakse), võib väita, et 2011.a kevad tuleb Järvamaale teistmoodi ja põnev. Valimisvõidu nimel läheb tihedaks rebimiseks Keski, Reformi ja sotside vahel - tulemus võib tulla üsna võrdne.